b'\n_START_ARTICLE_\nAnna Verschik\n_START_PARAGRAPH_\nAnna Verschik (s\xc3\xbcndinud 31. mail 1968 Leningradis) on Venemaalt p\xc3\xa4rit juudi rahvusest Eesti keeleteadlane, Tallinna \xc3\x9clikooli professor.\n_START_SECTION_\nHaridus\n_START_PARAGRAPH_\nTa l\xc3\xb5petas 1990. aastal Tartu \xc3\x9clikooli eesti filoloogia erialal, l\xc3\xa4bis 1995\xe2\x80\x931996 \xc3\xbcheaastase \xc3\xb5ppe Oxfordi \xc3\x9clikooli juurde kuuluvas Oxfordi Heebrea ja Juudi Uuringute Keskuses, kaitses 1996. aastal Tartu \xc3\x9clikoolis magistrikraadi t\xc3\xb6\xc3\xb6ga "Multilingualism of Estonian Jews" ning astus 1997. aastal Tartu \xc3\x9clikooli doktorantuuri \xc3\xbcldkeeleteaduse alal. 2000. aastal kaitses ta Tartu \xc3\x9clikoolis doktorikraadi v\xc3\xa4itekirjaga "Estonian Yiddish and its contacts with co-territorial languages".\n_START_SECTION_\nT\xc3\xb6\xc3\xb6k\xc3\xa4ik\n_START_PARAGRAPH_\nAnna Verschik t\xc3\xb6\xc3\xb6tas 1990\xe2\x80\x931996 Eesti Keele Instituudi murdesektoris vanemlaborandina ning 1993\xe2\x80\x931997 Eesti Humanitaarinstituudis juudi kultuuri ja keeleteaduse lektorina. 1998. aasta kevadel oli ta Oxfordi Heebrea ja Juudi Uuringute Keskuse k\xc3\xbclalisuurija, 1998\xe2\x80\x932002 Tartu \xc3\x9clikooli Narva Kolled\xc5\xbei eesti keele ja kirjanduse lektoraadi juhataja. Alates 2002. aastast on ta olnud Helsingi \xc3\x9clikooli jidi\xc5\xa1i keele dotsent. Samast aastast on ta t\xc3\xb6\xc3\xb6tanud Tallinna \xc3\x9clikoolis, 2002\xe2\x80\x932003 dotsendina, 2003\xe2\x80\x932006 vanemteadurina, alates 2006. aastast professorina._NEWLINE_Tema p\xc3\xb5hilised uurimisteemad on Eesti sotsiolingvistika (keelekontaktid, keeled\xc3\xbcnaamika), eesti-vene keelekontaktid (koodivahetus, konvergents, mitmekeelne vestlus), jidi\xc5\xa1 Balti riikides (dialektoloogia, sotsiolingvistika, kultuurikontaktid) ning etnolektid.\n_START_SECTION_\nIsiklikku\n_START_PARAGRAPH_\nTema isa, f\xc3\xbc\xc3\xbcsika-matemaatikadoktor Anatoli Verschik tegutseb matemaatikuna Peterburis._NEWLINE_Tema abikaasa on J\xc3\xbcrnas Kokla, neil on t\xc3\xbctar Noemi.'